stanford-oval/wikipedia huggingface dataset:
Daydream (שיר של לילי מיאולה)
רקע

את השיר הקדישה מיאולה לאמה שנפטרה ב-2020 ולסינגל שיצא ב-28 באוגוסט 2021 צירפה הסבר על משמעות השיר:
כתבתי את השיר הזה בתקופה בחיי שהדברים היו די יפים, גרתי בבית מוקף במרעה מלא ב-longhorn (אנ'), גידלתי פרפרים וצבי קטן. הייתי נוסעת הלוך ושוב בין לוס אנג'לס, מאווי ונאשוויל לרדוף אחר תשוקות נשמתי. היה לי תקליט ועסקת הוצאה לאור, כל מה שעבדתי עליו כל חיי יצא לפועל. הרגשתי צורך לכתוב שיר בשם 'Daydream' שלא יהיה על אהבה או שברון לב, רציתי משהו משמעותי ומעורר השראה... משהו שיעודד צעירים אחרים להקשיב ללב שלהם. אחרי כמה שעות עם מגס דובל וקייסי בראון, Daydream נולד...
ואז קרה הבלתי צפוי, אמא שלי אובחנה כחולה בסרטן והחיים שלי התהפכו. איבדתי את חוזה התקליטים שלי ואת הביטחון העצמי שלי. פיתחתי מקרה קיצוני של חרדה. הפוקוס העיקרי שלי היה אמא שלי, ובאופן טבעי שום דבר אחר לא היה חשוב... אחרי מאבק עז עם עליות ומורדות עצומים, אמא שלי נפטרה. באותו רגע, לא רק שאיבדתי את אמא שלי, איבדתי את החברה הכי טובה שלי והמעודדת מספר אחת. מצאתי את עצמי נופלת לדיכאון, הצער והעצב השתלטו עליי... עכשיו אחרי שנאבקתי בשברון הלב הזה, אני מרגישה שכתבתי את השיר הזה בשביל האני העתידי שלי, כדי לעורר בי מחדש לעולם לא להפסיק את החלום בהקיץ שלי.
המקור באנגלית
I wrote this song at a time in my life when things were pretty beautiful, I was living in a house surrounded by a pasture full of longhorn, I was raising butterflies and a baby deer. I would travel back and forth between LA, Maui and Nashville pursuing my souls passions. I had a record and a publishing deal, everything I had been working for my whole life was coming into fruition. I felt the need to write a song called ‘daydream’ that wasn’t about love or heartbreak, I wanted something meaningful and inspiring…something that would encourage other young people to listen to their heart. After a few hours with Mags Duval and Casey Brown, Daydream was born..
Then the unexpected happened, my mom was diagnosed with cancer and my life twisted upside down. I lost my record deal and my confidence. I developed an extreme case of anxiety. My main focus was my mom, and naturally nothing else seemed to matter… After a fierce fight with vast ups and downs, my mom passed away. In that moment, not only did I lose my mom, I lost my best friend and number one cheerleader. I found myself falling into a depression, the grief and sadness took over me... Now after battling this heartbreak,  I feel like I wrote this song for my future self, to re-inspire me to never quit my daydream.
וידאו קליפ

הוידאו-קליפ של השיר הופק בידי פורסט דיין, קאנזה סטוט ולילי מיאולה ובוים על ידי דיין. בקליפ נראים ווילקס ורמי, בתור אחים המבלים יחד, ולילי מיאולה נראית שרה בתיאטרון "beautiful Castle" במרכז לאמנויות ותרבות במאווי.
ביצועים

ב-28 ביוני 2022 ביצעה מיאולה את השיר במהלך עונה 17 פרק 1705 של תוכנית המציאות האמריקאית America's Got Talent. לפני שהחלה לשיר סיפרה לשופטים ולקהל את הסיפור שמאחורי השיר ולקראת סוף הביצוע השופטת היידי קלום לחצה על כפתור הזהב כשהיא מעלה אותה לשלב הבא.
ביאורים

↑  עיר הולדתה
↑  כפתור הזהב - לכל שופט יש כפתור זהב המאפשר לו להעלות מתמודד לשלב הבא ללא קשר להצבעות שאר השופטים
הערות שוליים

↑  Lily Meola, Spotify
↑  Ken Abrams, What’s Up Interview: Lily Meola, singer-songwriter opening for Ray LaMontagne at PPAC Nov. 1, What's Up Newp, ‏4 בספטמבר 2022
↑  Maui’s Lily Meola advances with golden buzzer on America’s Got Talent, Maui News, ‏4 במאי 2022
↑   Lily Meola - Daydream (Official Lyric Video), סרטון בערוץ "Lily Meola", באתר יוטיוב (אורך: 03:05)
↑  Jessica White, What Is the Golden Buzzer on AGT?, NBC, ‏6 בundefined 2023
↑  McKenzie Jean-Philippe, How Lily Meola Changed Heidi Klum's Mind About AGT Golden Buzzers This Season, NBC, ‏3 במאי 2022
↑  Maui’s Lily Meola gives Golden Buzzer performance of “Daydream” on national stage | Maui Now, |  Maui’s Lily Meola gives Golden Buzzer performance of “Daydream” on national stage
↑   Golden Buzzer: Lily Meola's Original Song "Daydream" Makes Heidi Klum Emotional | AGT 2022, סרטון בערוץ "America's Got Talent", באתר יוטיוב (אורך: 08:15)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "Daydream (שיר של לילי מיאולה)".
בחיבק

"בחיבק" (מתועתק מערבית מ-"بحبك", בעברית: "אוהבת אותך") הוא סינגל שהוקלט על ידי הזמרת הישראלית תמר ריילי. את השיר הוציאה ב-5 בינואר 2025 לאור חברת התקליטים D-Music, כסינגל שלא מתוך אלבום אולפן.
רקע

"בחיבק" נכתב והולחן על ידי ריילי, אור קודיי ושאולי יצחק. השניים האחרונים גם הפיקו אותו מוזיקלית. השיר מבטא את המאבק הפנימי של הדוברת בין הרצון להיות לבד לבין הצורך באהבה. היא מביעה תחושת תסכול מהכישלון למצוא גבר ש"שווה אותה" ומחפשת חיבור אמיתי, אך מתמודדת עם בדידות וגעגועים. השיר מתאר את הדילמה שלה, את ההתמכרות לרגש ולחלומות, ואת המאבק הפנימי בין חיפושי אהבה לבין תסכול מהמציאות. היא קוראת לאהוב שלה לבוא ולמלא את הריקנות שלה, כשהיא מציינת את הכמיהה לאהבה שתמלא אותה ותחליף את הבדידות.
הצלחה מסחרית

"בחיבק" הושמע רבות בתחנות הרדיו השונות בישראל. הוא הגיע בשיאו למקום הראשון במצעד הרשמי של גלגלצ.
מיקומי שיא

|   ‏‏‏  מצעדים ודירוגים (2025)> מדינה |   ‏‏‏  מצעדים ודירוגים (2025)> מצעד |   ‏‏‏  מצעדים ודירוגים (2025)> מיקום שיא |   ‏‏‏  מצעדים ודירוגים (2025)>  |
| --- | --- | --- | --- |
|  ישראל | מדיה פורסט ישראל | 1  |  |
|  ישראל | המצעד הרשמי של גלגלצ | 1  |  |
|  ישראל | היטליסט | 1  |  |
|  ישראל | העשירייה | 1  |  |
הערות שוליים

↑   תמר ריילי - בחיבק, סרטון  באתר יוטיוב
↑  המצעד השבועי של מדיה פורסט, באתר מדיה פורסט, מיקום השיא נקבע בשבוע 10 של שנת 2025
↑  glglz, יום חמישי הגיע ולגמרי אפשר להריח את הוויקנד ואת המצעד השבועי שלנו 🪩, באתר אינסטגרם, ‏6 במרץ 2025
↑  המצעד השבועי: מצעד השירים השבועי, להיטים ישראלים ולועזיים, באתר היטליסט, ‏25 בפברואר 2025
↑  kan_gimel, אחרי פגרה קצרה יש לנו מקום ראשון חדש - בחיבק של תמר ריילי שכבש את הרשת וגם אותנו 🧡🎶, באתר אינסטגרם, ‏6 במרץ 2025
ראנד פול

רנדל הווארד "ראנד" פול (באנגלית: Randal Howard "Rand" Paul; נולד ב-7 בינואר 1963) הוא פוליטיקאי אמריקאי המכהן כחבר הסנאט של ארצות הברית מטעם מדינת קנטקי. פול חבר במפלגה הרפובליקנית ובתנועת מסיבת התה. בנו של חבר הקונגרס לשעבר ומייסד המפלגה הליברטריאנית רון פול.
פול למד לתואר ראשון באוניברסיטת ביילור והמשיך ללימודי רפואה באוניברסיטת דיוק והתמקצע ברפואת עיניים החל מ-1993 ועד כניסתו לפוליטיקה ובחירתו לסנאט ב-2010. בנוסף להתמודדויות על תפקיד הסנאטור בקנטקי, פול התמודד ללא הצלחה על המועמדות הרפובליקנית בבחירות לנשיאות ב-2016. הוא נחשב לסמן הליברטריאני של המפלגה הרפובליקנית, לפיכך הוא פועל לקידום הגבלת כהונה והטלת מגבלות על הממשל הפדרלי, כמו גם להפחתת מיסים וחקיקת תיקון לחוקת ארצות הברית עבור תקציב מאוזן. פול, כתומך של בדלנות אמריקאית, מתנגד להתערבויות צבאיות כמו במלחמת עיראק ולסיוע מדיני אמריקאי בכלל, ותומך בהפחתת המימון פדרלי לישראל בפרט.
ביוגרפיה > תחילת דרכו ולימודיו

רנדל הווארד "ראנד" פול נולד בפיטסבורג שבפנסילבניה, השלישי מחמישה ילדים של קרול ורון פול, ב-7 בינואר 1963. פול הוטבל לכנסייה האפיסקופלית והגדיר עצמו, בהיותו נער, כנוצרי מאמין. למרות השקפותיו הליברטריאניות של אביו ותמיכתו בזכויות הפרט, הסופרת איין ראנד לא הייתה ההשראה לשמו הפרטי של פול. כשגדל, הוא כונה "רנדי", אך אשתו קיצרה את זה ל"ראנד". בגיל חמש עבר עם משפחתו לטקסס, שם עבד אביו כרופא מיילד ובהמשך נבחר לחבר בבית הנבחרים של ארצות הברית ב-1976, כאשר פול היה בן 13. באותה שנה, פול השתתף בוועידה הלאומית הרפובליקנית, שם עמד אביו בראש משלחת הצירים תומכי רונלד רייגן מטקסס. פול הצעיר בילה כמה חופשות קיץ בהתמחות במשרד של אביו בקונגרס. בהיותו נער, פול חקר את האסכולה האוסטרית שאביו העריץ, כמו גם את כתביה של הפילוסופית האובייקטיביסטית איין ראנד, כמעיין המתגבר ומרד הנפילים. פול למד בבית הספר התיכון ברזוסווד והיה בקבוצת השחייה ושיחק בעמדת הגנתי בקבוצת הפוטבול.
פול למד ביולוגיה ואנגלית באוניברסיטת ביילור מסתיו 1981 ועד קיץ 1984 ונרשם לתוכנית המצטיינים של האוניברסיטה. במהלך התקופה שבה שהה בביילור, הוא השלים את דרישות הלימודים הקדם-רפואיים שלו תוך שנתיים וחצי, היה מעורב בצוות השחייה ותנועת השמרנים הצעירים של טקסס. הוא תרם בקביעות לכתיבה בעיתון הסטודנטים. פול עזב את ביילור מבלי להשלים את התואר הראשון שלו, כיוון שהתקבל לבית הספר לרפואה של אוניברסיטת דיוק, שבאותה עת לא דרש בתואר ראשון כדי להתקבל לבית הספר לתארים מתקדמים. הוא קיבל תואר MD בשנת 1988 התמחה בכירורגיה כללית בבית חולים באטלנטה וב-1993 סיים התמחות ברפואת עיניים במרכז הרפואי של אוניברסיטת דיוק.
ביוגרפיה > קריירה רפואית

לאחר נישואיו וכניסתה של רעייתו להריון עבר עמה לקנטקי, מקום מגורי הוריה. הוא עסק במשך 17 שנים ברפואת עיניים בבולינג גרין שבקנטקי, התמחה בניתוחי קטרקט, גלאוקומה, תיקוני ראייה בלייזר והשתלות קרנית. ב-1995 הוא הקים את הקליניקה לרפואת עיניים של ארגון ליונס בדרום קנטקי. תחילה הוא עבד עבור מרכז דאונינג לרפואת עיניים. בשנת 1998, הוא הצטרף למרפאה פרטית, מרפאת גרייבס גילברט, בבאולינג גרין, ועבד בה במשך 10 שנים. בשנת 2008, פול הקים קליניקה פרטית משלו. לאחר בחירתו לסנאט האמריקני, הוא מיזג את הקליניקה שלו עם הקליניקה הרפואית של דאונינג. פול התמודד עם שתי תביעות של רשלנות רפואית בין 1993 ל-2010; הוא זוכה במקרה אחד, בעוד המקרה השני הוסדר בהסדר טיעון תמורת 50,000 דולר. עבודתו הרפואית זכתה לשבחים על ידי דאונינג ויש לו הרשאות רפואיות בשני בתי חולים באולינג גרין. באפריל 2020, לאחר שהחלים מ-COVID-19, פול החל להתנדב בבית חולים בבאולינג גרין, וסייע להם בתגובתם למגפת הקורונה בקנטקי.
בשנת 1995, פול הוסמך לעבוד על ידי המועצה האמריקאית לרפואת עיניים (ABO). שלוש שנים קודם לכן, ABO שינתה את תוכנית ההסמכה שלה, שבעבר העניקה תעודות לכל החיים, וחייבה את רופאי העיניים לעבור הסמכה מחדש כל 10 שנים, בעוד שאלו שכבר קיבלו הסמכה לכל החיים לא נדרשו להסמכה מחדש. פול התנגד לסעיף האחרון במדיניות זו ופעל כדי שכל רופאי העיניים יעברו הסמכה מחדש כל עשר שנים. בשנת 1999, הוא הקים את המועצה הלאומית לרפואת עיניים (NBO) כדי להציע מערכת הסמכה חלופית, בעלות נמוכה משמעותית מזו של ABO. לפי הערכתו של פול, כ-50 או 60 רופאים הוסמכו על ידי ה-NBO.
ה-NBO לא התקבלה כישות מסמיכה על ידי ארגונים כמו המועצה האמריקאית להתמחויות רפואיות, וההסמכה שלו נחשבה כבלתי חוקית על ידי בתי חולים וחברות ביטוח שונות. פול לא הגיש את הניירת הנדרשת למשרד מזכיר המדינה של קנטקי כדי שחידוש ה-NBO יפעל בשנת 2000, ובכך הארגון פורק למעשה. הוא יצר מחדש את הדירקטוריון ב-2005, חברי ההנהלה היו פול, אשתו וחמיו, אך הוא שוב פוזר ב-2011. פול שמר על תעודת ABO משלו מ-1995 עד 2005. הסמכה מומחית אינה משפיעה על רישיון הרופא, והרישיון הרפואי של פול תקף ברציפות, ללא התערבות מועצת המנהלים, מאז יוני 1993.
ביוגרפיה > קריירה רפואית > אקטיביזם

בזמן שלמד בבית הספר לרפואה של אוניברסיטת דיוק, פול התנדב לקמפיין הנשיאותי של אביו מטעם המפלגה הליברטריאנית בבחירות 1988. בתגובה להפרת הבטחת הבחירות שלו לא להעלות מיסים של הנשיא ג'ורג' בוש האב, הקים פול את איגוד משלמי המיסים בקרוליינה הצפונית ב-1991. בשנת 1994 הקים פול את הארגון 'איחוד משלמי המיסים של קנטקי' (KTU), נגד העלאת מיסים, והיה יו"ר הארגון מראשיתו. לעיתים קרובות הוא ציין את מעורבותו ב-KTU כבסיס למעורבותו בפוליטיקה של המדינה. הקבוצה בחנה את היסטוריית הפעילות של המחוקקים בקנטקי בנושאי מיסוי והוצאות ועודדה פוליטיקאים להתחייב בפומבי להצביע באופן אחיד נגד העלאות מס.
פול ניהל את מסע הבחירות המוצלח של אביו לקונגרס ב-1996, שבו חזר פול האב לבית הנבחרים לאחר תקופת ביניים של שתים עשרה שנים בין כהונותיו. לפי דיווח של הוול סטריט ג'ורנל מ-2010, אף על פי שפול אמר לקהל טלוויזיה בקנטקי כבר בספטמבר 2009 ש-KTU פרסמה מדי שנה דירוגים על עמדות המס של מחוקקי המדינה וש"עשינו את זה במשך כ-15 שנה", הקבוצה הפסיקה להנפיק את הדירוגים ותעודות הדו"חות שלה לאחר 2002, ופורקה כדין על ידי התובע הכללי של קנטקי בשנת 2000 לאחר שלא הגישה מסמכי רישום. פול דיבר בשם אביו כשזה האחרון ערך קמפיין לתפקידי מפתח, לרבות במהלך התמודדותו של פול האב בבחירות לנשיאות ב-2008. בעקבות המשבר הכלכלי העולמי ב-2008 הצטרף לתנועת מסיבת התה.
לאורך הקריירה שלו פרסם פול מספר ספרים פוליטיים, בהם: מסיבת התה הולכת לוושינגטון (2011), בריונים בממשלה: כיצד אמריקאים מדי יום מוטרדים, מנוצלים וכלואים על ידי ה"פד" (2012), הנשיאים שלנו ותפילותיהם: הצהרות אמונה של מנהיגי אמריקה (2015), נקיטת עמדה: מתעלים על פוליטיקה מפלגתית כדי לאחד את אמריקה (2015) ופסק הדין נגד הסוציאליזם (2019).
ביוגרפיה > הבחירות לסנאט בקנטקי 2010

בתחילת 2009, תנועת תומכים פוליטיים של אביו ניסו לגייס את פול הבן לפוליטיקה בניסיון להחליף את הסנאטור הרפובליקני המכהן מקנטקי, ג'ים באנינג. מועמדותו הפוטנציאלית של פול נדונה בעיתונים וחדשות. אביו של פול אמר, "אם הסנאטור באנינג יחליט לא להתמודד, אני חושב שראנד יהפוך לסנאטור אמריקאי גדול". ב-15 באפריל 2009, פול נשא את נאומו הפוליטי הראשון שלו כמועמד פוטנציאלי בעצרת מסיבת התה שהתקיימה בעירו באולינג גרין, קנטקי, שם התאספו יותר מ-700 אנשים לתמיכה בתנועת מסיבת התה. קמפיין הבחירות של באנינג נתקל בקשיים במימון כספים שתאמו את אורח הרוח הציבורי שהביע מורת רוח מתפקודו. מתוך כך החליט באנינג לפרוש. בעקבות החלטתו של באנינג כי לא יתמודד פעם נוספת בבחירות, הודיע פול כי הוא יתמודד על תפקיד בסנאט של ארצות הברית.
פול החל בהתמודדות על הבחירות המקדימות של המפלגה הרפובליקנית. ב-20 באוגוסט 2009, תומכיו של פול תכננו פתיחת מימון כספי ציבורי כדי לפתוח את הקמפיין שלו. הקמפיין הרשמי הכניס 433,509 דולר ב-24 שעות. האתר שלו דיווח שזה קבע שיא חדש בהיסטוריה של גיוס הכספים הפוליטי של קנטקי בפרק זמן של 24 שעות. מימון ציבורי שני נערכה ב-23 בספטמבר 2009, ונעשה לנוכח גיוס כספים שנערך עבור היריב העיקרי שלו, טרי גרייסון, שנתמך על ידי 23 סנאטורים רפובליקנים. מאוחר יותר בקמפיין גם פול פעל לגיוס תמיכה מוושינגטון, מלוביסטים וסנאטורים בבירה, אך בסיס תמיכתו, בשונה מזה של גרייסון, ישב בתוך קנטקי עצמה. בסופו של דבר, פול גייס 3 מיליון דולר במהלך הבחירות המקדימות. גיוס הכספים של פול נעזר ברשת התומכים של אביו.
ב-18 במאי, פול ניצח בפריימריז של המפלגה הרפובליקנית לקראת הבחירות לסנאט בקנטקי בהפרש של 23%. בבחירות הכלליות התמודד מול התובע הכללי של קנטקי, ג'ק קונווי מהמפלגה הדמוקרטית. הבחירות משכו תרומות של 8.5 מיליון דולר מקבוצות חיצוניות, מתוכם 6 מיליון דולר הופנו כדי לעזור לקמפיין של פול ו-2.5 מיליון דולר כדי לעזור לקמפיין של קונווי. זרימת הכסף הזו הייתה בנוסף לכסף שהוציאו המועמדים עצמם: 6 מיליון דולר על ידי פול ו-4.7 מיליון דולר על ידי קונווי. ב-28 ביוני 2010 ביצעו תומכיו של פול קמפיין מימון כספים ציבורי ראשון שנעשה באופן מקוון.
הקמפיין של פול התחיל על רגל שמאל לאחר שהערותיו על חוק זכויות האזרח משנת 1964 עוררו מחלוקת. פול הצהיר שהוא בעד 9 מתוך 10 הסעיפים של חוק זכויות האזרח משנת 1964, אבל אילו היה סנאטור במהלך שנות ה-60, הוא היה מעלה כמה תהיות על החוקתיות של הסעיף השני של החוק. פול אמר שהוא מתעב גזענות, ושהוא היה צועד עם מרטין לותר קינג כדי לבטל את חוקי ג'ים קרואו. מאוחר יותר הוא פרסם הצהרה שבה הצהיר שהוא היה מצביע בעד החוק והצהיר "חד משמעית... שלא אתמוך בשום מאמצים לבטל את חוק זכויות האזרח משנת 1964". פול ניצח את קונווי בבחירות הכלליות עם השגת 755,706 (56%) קולות לעומת 600,052 (44%) קולות לקונווי.
ביוגרפיה > סנאטור מטעם קנטקי > הקונגרס ה-112 (2011–2013)

פול הושבע לסנאט ב-5 בינואר 2011, יחד עם אביו, שכיהן במקביל בבית הנבחרים. פול הוצב בוועדות אנרגיה ומשאבי טבע, בריאות, חינוך, עבודה ופנסיה, ביטחון פנים וענייני ממשלה, ועסקים קטנים. פול גם הקים את ועדת מסיבת התה של הסנאט עם ג'ים דמינט ומייק לי כחברים הראשונים בה. הצעת החקיקה הראשונה שלו הייתה לקצץ 500 מיליארד דולר מההוצאות הפדרליות בתוך שנה אחת. הצעה זו כללה קיצוץ של מחלקת החינוך ב-83 אחוזים והמחלקה לביטחון המולדת של ארצות הברית ב-43 אחוזים, כמו גם ביטול מחלקת האנרגיה ומיזוגה למחלקת ההגנה וביטול מחלקת השיכון והפיתוח העירוני. שבע סוכנויות עצמאיות יבוטלו ותלושי המזון יקוצצו ב-30 אחוז. לפי הצעתו של פול, הוצאות הביטחון יופחתו ב-6.5 אחוז וסיוע בינלאומי שנתי יבוטל. היוזמה החקיקתית, שתאמה את גישתו הליברטריאנית, לא השיגה תמיכה ולא עברה בהצבעה בקונגרס. מאוחר יותר הוא הציע תוכנית תקציבית לחמש שנים שנועדה לאזן את התקציב.
בפברואר, פול היה אחד משני רפובליקנים שהצביעו נגד הארכת שלוש הוראות מפתח של חוק הפטריוט (האזנות סתר, חיפושים ברישומים עסקיים ומעקב אחר "זאבים בודדים" - בדלנים חמושים ופושעים שאינם קשורים לארגוני טרור). ב-2 במרץ, פול היה אחד מתשעה סנאטורים שהצביעו נגד הצעת חוק שקיצצה 4 מיליארד דולר מהתקציב למניעה זמנית של השבתה ממשלתית, בטענה שהיא לא קיצצה מספיק מהתקציב. שבוע לאחר מכן, הוא הצביע נגד הצעות התקציב הדמוקרטיות והרפובליקניות להמשיך לממן את הממשל הפדרלי, ואמר ששתי הצעות החוק לא קיצצו מספיק בהוצאות. שתי הצעות החוק לא עברו בהצבעה בסנאט. ב-14 באפריל, הוא היה אחד מ-19 סנאטורים שהצביעו נגד תקציב שקיצץ 38.5 מיליארד דולר מהתקציב השנתי המקורי אך מימן את הממשלה לשארית שנת הכספים.
פול הביע התנגדות להתערבות ארצות הברית במלחמת האזרחים בלוב וביקר את הנשיא ברק אובמה על כך שלא השיג את הסכמת הקונגרס למבצע "שחר אודיסיאה". במהלך משבר תקרת החוב (אנ'), הצהיר הסנאטור כי יתמוך בהעלאת תקרת החוב רק אם ייחקק תיקון חוקתי עבור תקציב מאוזן. פול תמך בחוק הקיצוץ התקציבי לסיום המשבר. ב-3 באוגוסט הצביע פול נגד הצעת חוק שקראה להעלות את תקרת החוב. בספטמבר, פול חסם חקיקה שנועדה לחזק את כללי הבטיחות עבור צינורות נפט וגז, מכיוון שלדבריו, הצעת החוק לא הייתה חזקה מספיק בדרישותיה.
באוקטובר, פול חסם חקיקה שנועדה לספק 36 דולר מיליון קצבאות לפליטים קשישים ונכים, ואמר כי הוא מודאג מכך שזה יכול לשמש לסיוע לפושעים ומחבלים מקומיים. זאת בתגובה לשני מחבלים לכאורה שהגיעו לארצות הברית באמצעות תוכנית פליטים וקיבלו הטבות רווחה כאשר נעצרו ב-2011 בעיר מגוריו של פול, באולינג גרין. פול הסיר את חסימתו להצעת החוק לאחר שמנהיגים דמוקרטיים הבטיחו לקיים שימוע בקונגרס כיצד נבחרים אנשים למעמד של פליט ולבקש חקירה כיצד התקבלו שני החשודים במדינה באמצעות תוכנית פליטים. ביוני 2012, פול תמך במיט רומני לאחר שהאחרון נבחר להיות המועמד הרפובליקני בבחירות לנשיאות ב-2012. עם זאת, הוא בהמשך הביע ביקורת לגבי מספר נושאי מדיניות של רומני.
ביוגרפיה > סנאטור מטעם קנטקי > הקונגרס ה-115 (2017–2019)

במרץ 2017, קידם פול את חוק הפסקת חימוש הטרוריסטים שאוסר להשתמש בכספי ממשלת ארצות הברית כדי לספק סיוע לאל-קאעדה, ג'בהת פתח א-שאם, ודאעש, כמו גם למדינות התומכות באותם ארגונים. ב-16 במרץ, לאחר שפול התנגד לכניסת מונטנגרו לנאט"ו, הוא התעמת בנושא מול הסנאטור ג'ון מקיין מאריזונה. ב-7 באפריל אמר מקיין שהוא לא שם לב לכל הרטוריקה של פול ושלאחרון אין "שום השפעה אמיתית" בסנאט של ארצות הברית. פול הטיל ספק בנחיצות של מתקפת הטילים שיזם הנשיא טראמפ בסוריה באפריל 2017 באומרו, "בעוד שכולנו מגנים את הזוועות בסוריה, ארצות הברית לא הותקפה". הוא אמר שאין לנקוט בפעולות נוספות ללא אישור הקונגרס.
פול הציג הצעת חוק ב-25 בינואר 2017, שקראה להחליף את חוק הגנת החולה וטיפול בר השגה ("אובמהקר"). הצעתו כללה לכל אדם זיכוי מס של 5,000 דולר ולא חייבה את כל המדינה בכיסוי, בניגוד לאובמהקר. הוא פעל לקדם את החקיקה בדמות שתי יוזמות חקיקה נפרדות עבור בית הנבחרים ועבור הסנאט. פול פרסם שהרפובליקנים היו מאוחדים בתמיכתם בביטול חוק הטיפול בר השגה אך חלוקים בעמדותיהם לגבי החלפות. ב-12 במרץ, פול האשים את יו"ר בית הנבחרים, פול ראיין, בכך שהוא מטעה בהצגת תומכי חוק הבריאות האמריקאי של 2017, הגרסה הרפובליקנית שנועדה להחליף את ה"אובמהקר", כלא פתוחים למשא ומתן. בסוף מרץ משכו מנהיגים רפובליקנים את הצעת החוק מהצבעה, בהנחה כי במצב הקיים ההצעה לא תעבור.
בהמשך פעל פול לקדם את הצעת החוק הרפובליקנית החלופית, בין היתר דרך התקשורת, החדשות והרשתות החברתיות, וכינה אותו "אובמהקר-קל" מתוך טענה כי היוזמה מתונה ומתפשרת ומהווה למעשה 90% מה"אובמהקר" שקדם לו. בסופו של דבר היוזמה נבלמה לנוכח הצבעתו של הסנאטור ג'ון מקיין, שחצה את הקווים והצביעה נגד ההצעה הרפובליקנית, ובכך שינה את מאזן ההצבעה. פול היה אחד מ-22 סנאטורים שחתמו על מכתב לנשיא טראמפ שדרש ממנו שארצות הברית תפרוש מהסכם פריז במאי 2017.לפי הגרדיאן, פול קיבל יותר מ-250,000 דולר מבעלי אינטרסים בתעשיות הנפט, גז ופחם מאז 2012. ביולי, ראנד פול הצטרף לנציגים ג'סטין אמאש, תומאס מאסי, ג'ון דאנקן ג'וניור והסנאטור ברני סנדרס בהתנגדות להצעת חוק שתטיל סנקציות כלכליות חדשות נגד רוסיה, איראן וקוריאה הצפונית. הנשיא טראמפ התנגד גם כן להצעת החוק, מתוך כוונה למנוע הסלמה נוספת ביחסים הבינלאומיים, והצביע על כך שהיחסים עם רוסיה כבר היו "בשפל מסוכן של כל הזמנים". עם זאת, הוא חתם על הצעת החוק ככל הנראה מתוך לחץ פוליטי.
פול אישר בראיון באוקטובר 2017 שהוא לא יצביע בעד התקציב הרפובליקני בסנאט אלא אם הוצאות של מיליארדי דולרים יוסרו מהתוכנית: "אם ההנהגה לא מוכנה להתפשר עם מישהו שמודאג מהחוב, אז מגיע לה להפסיד." בפברואר 2018, הסנאטורים הרפובליקנים הציגו מסגרת הגירה דומה לזו שהציע הנשיא טראמפ ובתמיכתו שקראה לספק 25 מיליארד דולר לאבטחת גבולות ולמסלול להתאזרחות עבור 1.8 מיליון מהגרים שהוכנסו לארצות הברית באופן בלתי חוקי. פול היה אחד מארבעה עשר סנאטורים רפובליקנים שהצביעו נגד ההצעה.
ביוגרפיה > סנאטור מטעם קנטקי > הקונגרס ה-116 (2019–2021)

בינואר 2019 גינה פול את הסנאטור מיט רומני על שכתב מאמר מערכת המבקר את הנשיא טראמפ. פול אמר שהביקורת של רומני על אישיותו של טראמפ משפיעה לרעה על המדינה ועל המפלגה הרפובליקנית. ב-17 ביולי 2019, פול חסם את בקשת הסנאטורית קירסטן ג'יליברנד להסכמה פה אחד על הצעת חוק לחידוש קרן הפיצויים לקורבנות ה-11 בספטמבר יחד עם הסנאטור מיוטה מייק לי. הקרן הייתה אמורה להיגמר עד סוף השנה אך הצעת החוק נועדה לחדש אותו עד שנת 2090. פול טען שהוא לא חוסם את הצעת החוק, אלא מבקש להצביע על תיקון שיקזז את ההוצאה החדשה על ידי קיצוצים אחרים בהוצאות עקב הגירעון. בקטע מראיון בפוקס ניוז, שהפך ויראלי, הקומיקאי ג'ון סטיוארט והמפרסם הראשון של הפיגועים ג'ון פייל נזפו בפול, והאשימו אותו בצביעות, על כך שעיכב את העברת הצעת החוק, ובמקביל הצביע לטובת חוק קיצוץ המס וקידום העסקה משנת 2017 (אנ'), שהגדיל את הגירעון.
ב-4 בנובמבר 2019, קרא פול לתקשורת לחשוף לציבור את זהותו הסודית של המלשין על פרשת טראמפ–אוקראינה לאחר שטראמפ איים לחשוף את השם בעצמו. בפברואר 2020, פול מתח ביקורת על יוטיוב על כך שהסירה סרטון של נאומו בסנאט בעניין משפט ההדחה של דונלד טראמפ. ב-26 בפברואר 2020, אשתו של פול רכשה מניות בשווי של בין 1,000 ל-15,000 דולר בחברת התרופות גיליאד סיאנסז שמייצרת תרופות המשמשות לטיפול ב-COVID-19, עוד בתחילת התפרצות מגפת הקורונה בארצות הברית; חשיפת העסקה הזו הגיעה 16 חודשים לאחר המועד החוקי הקבוע בחוק המניות, חוק המיועד להילחם בסחר במידע פנים. מלשכתו של פול נמסר כי טופס הגילוי מולא בזמן, אך בטעות לא הוגש. רכישה זו הייתה המניה היחידה בחברה בודדת שפול או אשתו קנו ב-10 השנים שקדמו לכך, מאז שהצטרף לפוליטיקה.
בספטמבר 2020, פול היה הרפובליקני היחיד בסנאט שהצביע נגד חבילת הסיוע של COVID-19 שהציג הסנאטור מיץ' מקונל, והצטרף לדמוקרטים שהצביעו פה אחד נגד ההצעה. ההתנגדות של פול להצעת החקיקה נבעה בעקבות הצטברות החוב הלאומי. לאחר הבחירות לנשיאות ב-2020, פול צידד בנשיא טראמפ, בטענותיו, שלאחר מכן התבררו ככוזבות, כי המועמד הדמוקרטי ג'ו ביידן לא נבחר והבחירות "נגנבו" מהציבור.
ביוגרפיה > סנאטור מטעם קנטקי > הקונגרס ה-117 (2021–2023)

בתחילה התעקש פול, כמו רבים אחרים במפלגה הרפובליקנית, שהבחירות לנשיאות של 2020 היו הונאה, ובדצמבר 2020, טען שהבחירות "במובנים רבים נגנבו". בהודעה לעיתונות ובמהלך ישיבת מכללת הבחירות לספירת הקולות, שאחרי ההסתערות על הקפיטול של ארצות הברית ב-2021, טען פול כי חבר האלקטורים היא שותפה הכרחית של הדמוקרטיה בבדיקת הסכנה של כוח ריכוזי בהכרעת בחירות. הוא בנוסף גינה את המתקפה בזמן שהתרחשה, וכינה אותה "אלימות ושלטון האספסוף" אשר נוגדת עקרונות אמריקאים. הוא האשים את המתפרעים על פגיעה בסדרו של הקונגרס וביקש מהם "פשוט להפסיק את זה (ההתפרעות)".
במשפט ההדחה השני של טראמפ שהתקיים לאחר מכן, שפעל להרשיע אותו באשמת הסתה למרד, פול הטיל ספק בחוקתיותו של משפט ההדחה בשל כך שטראמפ עזב את תפקידו עד שהדיון הגיע לסנאט, וכן הגן עליו מפני ההאשמות, "אני רוצה שהדמוקרטים ירימו ידיים אם אי פעם נשאו נאום שאומר 'קחו בחזרה', 'הילחמו למען המדינה שלכם', מי לא השתמש במילים להילחם באופן פיקטיבי?" לאחר שטראמפ הודח בהצבעה בבית הנבחרים והדיון הגיע לסנאט, פול כפה על הסנאט ב-26 בינואר הצבעת "טיעון סדר" (Point of order) מתוך כוונה לדחות את האישום של בית הנבחרים, בתואנה כי אין זה חוקתי להדיח נשיא ארצות הברית לשעבר. ההתנגדות נדחתה ברוב של 55 מתנגדים אל מול 45 תומכים, כאשר כל הסיעה הדמוקרטית לצד חמישה סנאטורים רפובליקנים (סוזן קולינס ממיין, ליסה מרקאוסקי מאלסקה, מיט רומני מיוטה, בן סאס מנברסקה ופט טומי מפנסילבניה) הצביעה בעד דחיית ההצעה של פול. הצבעה זו נתפסה כ"הצבעת מבחן", כזו שנתנה עדות מוצקה לכך שהסנאט לא יגיע לרוב בן שני שלישיים הדרוש להדחתו של טראמפ. פול הצביע רשמית נגד ההאשמות ונגד ההדחה של טראמפ ב-13 בפברואר 2021.
במאי 2022 חסם פול הצעת חוק נתמכה בידי גורמים בשתי המפלגות שנועדה לספק סיוע של 40 מיליארד דולר לאוקראינה בעקבות הפלישה הרוסית, תוך ציון הצורך ליצור מפקח כללי מיוחד שיפקח על אופן הוצאת הסיוע.
ביוגרפיה > סנאטור מטעם קנטקי > הקונגרס ה-118 (2023–2025)

במרץ 2023 זכה פול לתשומת לב תקשורתית מיוחדת לאחר שחצה את קווי המפלגה והתנגד להצעת חוק של חברו לסנאט ג'וש האולי, אשר אמורה הייתה לאסור את השימוש ביישומון טיקטוק בארצות הברית. בהצהרה שפרסם לאחר מכן טען פול כי הוא מאמין, בין היתר, שהאיסור יהווה הפרה של זכויות התיקון הראשון לחוקת ארצות הברית.
ב-12 בינואר 2024, טרם הבחירות המקדימות לנשיאות ארצות הברית במפלגה הרפובליקנית, הצהיר פול כי הוא מתנגד למועמדותה של ניקי היילי לנשיאות ארצות הברית. הוא הוסיף כי הוא מחבב את דונלד טראמפ, רון דה-סנטיס, ויווק רמאסוואמי ורוברט קנדי ג'וניור, אך הוא סירב לאשר רשמית שיתמוך באחד מהם.
במרץ 2025 הגיש הסנטור פול ראנד, המשמש כיום כיו"ר ועדת הסנאט לביטחון פנים ולענייני ממשל, הצעת חוק דו-מפלגתית לפקוח על מחקרים ביולוגיים, שעלולים להוות איום על בריאות הציבור בארצות הברית, כדי למנוע מקרים כמו אלה שנחשפו במגפת ה-COVID 19.